Kokous 4/2018

Aika Tiistai 6.11.2018 klo 12.30-15.30

Paikka Sosiaali- ja terveysministeriö, os. Kirkkokatu 14, kokoushuone Iso

**Paikalla**

**Jäsen** **Henkilökohtainen varajäsen**

Pöyhönen Eveliina pj. (x) STM

Loijas Sari vpj. (x) Vammaisfoorumi ry

Alanne Kaisa (x) Vammaisfoorumi ry Fredriksson Jan-Mikael (-) Vammaisfoorumi ry

Artemjeff Panu (x) OM Nyman Yrsa (-) OM

Gustafsson Henrik (x) Vammaisfoorumi ry Siiskonen Virpi (-) Vammaisfoorumi ry

Haring Kari (x) SAK Naukkarinen Tytti (-) SAK

Huhta Jaana (-) STM -

Hynynen Raija (x) YM Maijala Juha-Pekka (-) YM

Lehti Susanna (x) Vammaisfoorumi ry Haimelin-Serimaa Tiina (-) Vammaisfoorumi ry

Massa Kai (x) MaRa ry Kamppi Elina (-) Finanssiala ry

Mårtensson Anne (-) OKM Piispanen Toni (-) OKM

Viemerö Jaana (x) Suomen Kuntaliitto Vogt Ellen (-) Suomen Kuntaliitto

Fokin Katja (x) UM Merisaari Rauno (-) UM

Sariola Jukka (-) Vammaisfoorumi ry Huldin Sune (-) Vammaisfoorumi ry

Tötterman Patrik (x) TEM Liski-Wallentowitz Hanna (-) TEM

Urhonen Amu (-) Vammaisfoorumi ry Matsävainio Katja (-) Vammaisfoorumi ry

Vesanen-Nikitin Irja (-) LVM Åkermarck Mikael (-) LVM

Heikkonen Merja (x) VANE

Hoffrén Tea (x) VANE

Vuori Anne (x) VANE

**Pysyvät asiantuntijat**

Koponen Riitta (-) SM

Lindqvist Gunilla (-) Ahvenanmaan maakunta

Nurmi-Koikkalainen Päivi (x) THL

Vuorinen Virpi (-) VM

Kutsuttuina asiantuntijoina: Kirsi-Maria Malmlund, STM (x, asiakohta 11), Mikko Joronen, Ihmisoikeuskeskus (-), Saija Sambou, OM (x, asiakohta 12), Leealaura Leskelä, Selkokeskus (x, asiakohta 13)

KÄSITELLYT ASIAT:

1. Kokouksen avaus

Puheenjohtaja avasi kokouksen klo 12.33.

2. Esityslistan hyväksyminen

Hyväksyttiin esityslista.

3. Edellisen kokouksen pöytäkirjan hyväksyminen

Hyväksyttiin edellisen kokouksen pöytäkirja yhdellä muutoksella. Päätettiin poistaa kirjaus vammaisten henkilöiden työllisyysasteesta.

4. Hallinnonalojen ja työryhmien kuulumiset / Toimintaohjelman seuranta

Hallinnonalat ja VANEn työryhmäedustajat esittelevät ajankohtaiset kuulumiset erityisesti kansallisen toimintaohjelman näkökulmasta.

*TEM:* Niiden henkilöiden, joilla vamma tai sairaus, joka vähentää mahdollisuutta saada työtä, työttömyys on vähentynyt nyt 33 kuukautta peräkkäin. Kohdejoukossa tapahtuu kuitenkin polarisoitumista. Työllistyminen tapahtuu usein nopeasti tai ei ollenkaan. Mahdollinen selittävä tekijä voi olla osaamisen vanhentuminen tai se, että osaamiselle ei ole kysyntää. Työnantajilla asenteet ovat muuttuneet. Selvityshenkilötyö on valmistumassa.

Keskustelussa tuotiin esiin se, että vammaisia ihmisiä koulututaan aloille, joilla ei ole työllistymismahdollisuuksia. Tämä on siis myös koulutuspoliittinen kysymys. Pitäisi myös pystyä siirtymään yksilöllisempään ajatteluun.

*Vaativan erityisen tuen kehittämisryhmä:* Työryhmä on saanut kaksi kuukautta lisäaikaa.

*Kelan kuntoutusasiain neuvottelukunta:* Edellinen kokous oli 26.9.2018. Asialistalla oli NEET-projekti, joka on suunnattu nuorten ammatillisen kuntoutuksen kehittämiseen. Tässä yhteydessä käytiin keskustelua siitä, että on tärkeää yleensäkin kuntoutuksessa lähteä asiakkaan vahvuuksista eikä keskittyä heikkouksiin. Kokouksessa oli esillä myös kuntoutuksen ALV-verottomuus.

*YM:* Maankäyttö- ja rakennuslain uudistus aloitettu kesällä. Valmistelu tehdään parlamentaarisesti. Valmistelun tueksi on perustettu työryhmiä ja sidosryhmäfoorumi, jossa on myös vammaisjärjestöedustaja. Hallituksen esityksen pitäisi valmistua 2021 mennessä. Tavoitteena on reagoida esimerkiksi väestörakenteen muutoksiin ja huomioida kestävän kehityksen periaatteet. Esteetön rakennus ja ympäristö -opas on tulossa ensi vuonna, se julkaistaan Rakennustieto-sarjassa. YM:n ja VANEn kanssa yhteinen koulutus esteettömyysasioista olisi mahdollinen.

Kehitysvammaisten asumisen kumppanuushanke on myös käynnistymässä. Tässä järjestöt ovat keskeisessä roolissa. Tarkoitus on sitouttaa eri tahot toimimaan kehitysvammaisten ihmisten hyvän asumisen puolesta. Kick off -tilaisuus järjestetään 28.11.18 klo 9 Paasitornissa.

*UM:* Vammaissopimuksen määräaikaisraportoinnin osalta lausunnot on käyty läpi ja ne on sisällytetty raporttiin. Tarkoitus olisi saada raportti annettua vuoden 2018 aikana. Vuonna 2019 KP- ja TSS-sopimusten raportointi käynnistyy Suomen osalta. Maaliskuussa hyväksytään Suomea koskevat kysymyslistat. Järjestöiltä toivotaan osallistumista. Olisi tärkeää saada vammaiskysymyksiä nostettua esiin myös näissä raportoinneissa.

Oviedon sopimuksen lisäpöytäkirja on pian Bioetiikkakomitean käsittelyssä. Euroopan Neuvoston sisäisen lausuntokierroksen palaute huomioidaan jatkovalmistelussa. Tarkoitus on myös päättää, miten asiassa edetään. Asiasta on järjestetty Suomessa keskustelutilaisuus. Nämä terveiset viedään komitean kokoukseen. Tarkoitus on myös tiedottaa eduskuntaa, kun tiedetään, miten valmistelu etenee. Euroopan neuvoston puheenjohtajuus on alkamassa. Selvitys viittomakielen asemasta EN:ssä julkaistaan ensi huhtikuussa Strasbourgissa. UM ja THL järjestävät 19.—20.11. koulutuksen vammaisuuden tilastoinnista yhteistyössä Washington Groupin kanssa.

*OM:* Ihmisoikeuskeskuksen kanssa valmistellaan perusoikeusbarometria. Mukana iso otos vammaisia henkilöitä. AVIen työelämän yhdenvertaisuuden edistämiseen valvontatyössä on tulossa tukiaineistoa. OM on selvittänyt, kuinka paljon ja miten yhdenvertaisuussuunnitelmia on tehty. OM ja VANE keräävät hyviä käytäntöjä vammaisjärjestöiltä yhdenvertaisuussuunnitteluun liittyen.

*Apuvälineiden luovutusperustetyöryhmä:* Suosituksiin on tullut muutosehdotuksia. Työryhmän jatkoa on pohdittu. Markkinoille tulee jatkuvasti uusia apuvälineitä. Työryhmällä olisi paljon käsiteltäviä asioita ja tarvetta jatkossakin.

STM / THL: Ministeri Saarikko on käynnistänyt informaatiohankkeen, jonka tarkoitus on vahvistaa vammaispalveluiden hankintaosaamista. Vuoden aikana on tarkoitus kiertää kaikki AVI-alueet. Myös muita tapahtumia on tulossa tämän hankkeen puitteissa. Hankkeen Kick off -tilaisuus järjestetään 29.1.2019 klo 12. Ensimmäinen koulutus järjestetään 6.3.19 Helsingissä. Harjoitusluento on tulossa 15.1. Tavoitteena asiakaslähtöinen vammaispalvelujen järjestäminen.

PÄÄTÖS:

VANE merkitsi kuullun tiedoksi

5. Kunnallisten vammaisneuvostojen päivän 10.12.2018 valmistelun tilanne

VANE järjestää 10.12.2018 Pikkuparlamentissa yhteistyössä Ihmisoikeuskeskuksen kanssa ensisijaisesti kunnallisille vammaisneuvostoille suunnatun seminaaripäivän. Pääsihteeri esitteli tapahtuman valmistelutilanteen.

PÄÄTÖS:

VANE merkitsi kuullun tiedoksi.

6. VANEn kevätkausi 2019

VANEn toimintakausi päättyy huhtikuun lopussa 2019. Uuden VANEn nimeämisvalmistelut aloitetaan heti alkuvuodesta.

Toimintaohjelman seurannasta VANE päätti kokouksessaan 2/2018 seuraavaa: *”Kansallisen toimintaohjelman osalta seuranta voitaisiin toteuttaa kevyemmin; esimerkiksi niin, että dokumentointi tapahtuisi ministeriöissä ja kauden lopussa kukin ministeriö kokoaisi Ppt-esityksen toteutumisesta. Lisäksi käytäisiin ”kehityskeskustelut”, joissa todettaisiin toteutuminen ja suunniteltaisiin seuraavan kauden tavoitteet. Syksyllä 2017 toteutettu kysely ja vammaisjärjestöjen kuuleminen on syytä uusia seuraavan toimintakauden alussa.”*

Edellä mainittu toimintaohjelman toimenpiteiden toteutumisen koonti tulisi järjestää huhtikuussa 2019 ja käynnistää ministeriöittäin käytävät keskustelut heti uuden VANEn nimeämisen jälkeen. Samoin järjestöjen kuuleminen ja mahdollisesti kyselyn uusiminen ovat uuden VANEn ensimmäisiä tehtäviä.

Keskustelussa tuotiin esille, että seuraavalla toimintaohjelmakaudella pitäisi kiinnittää huomiota myös indikaattoreihin. Vammaisten henkilöiden osallistamiseen voisi miettiä myös uusia tapoja, esimerkiksi työpajoja, joissa pohdittaisiin oikeuksien toteutumisen tilaa.

PÄÄTÖS:

VANE kävi keskustelun vuoden 2019 toiminnasta ja päätti edetä suunnitelman mukaisesti.

7. Kuulemiset sekä annetut ja vireillä olevat lausunnot

VANE on antanut edellisen kokouksensa jälkeen seuraavan lausunnon:

* STM: luonnos hallituksen esitykseksi laiksi sosiaali- ja terveyspalvelujen asiakasmaksuista, (STM017:00/2018), määräaika 14.9.2018

VANE on ollut eduskunnassa kuultavana seuraavasti:

* Työ- ja tasa-arvovaliokunta, 4.10.2018: Yhdenvertaisuusvaltuutetun kertomus eduskunnalle, julkinen kuuleminen
* Liikenne- ja viestintävaliokunta, 12.10.2018: HE 60/2018 vp Hallituksen esitys eduskunnalle laeiksi digitaalisten palvelujen tarjoamisesta sekä sähköisestä asioinnista viranomaistoiminnassa annetun lain muuttamisesta

PÄÄTÖS:

VANE merkitsi annetun lausunnon hyväksytyksi ja kuulemiset tiedoksi.

8. Tiedoksi

\* STM:n tiedote 11.10.2018: Itsemääräämisoikeutta vahvistavan lakikokonaisuuden valmistelu jatkuu – asiakas- ja potilaslaki ei ehdi eduskunnan käsittelyyn tällä hallituskaudella

\* STM: Erityishuoltopiirien asema sote-uudistuksessa

\* EU:n High Level Group -kokous Brysselissä 25.10.2018: Kokouksessa esillä muun muassa EU:n vammaisstrategian ja EU:n vammaiskortin arviointi

PÄÄTÖS:

VANE merkitsi asiat tiedoksi.

9. Muut mahdolliset asiat

Ei muita asioita.

10. Seuraava kokous

VANE pitää vielä kaksi kokousta, helmikuussa ja huhtikuussa. Ajat ilmoitetaan myöhemmin.

11. Uuden vammaispalvelulain esittely ja valmistelun tilanne

Hallituksen esitys uudesta vammaispalvelulaista on annettu eduskunnalle (HE 159/2018 vp). Lakimies Kirsi-Maria Malmlund esitteli hallituksen esityksen ja valmistelun tilanteen. Tarkoituksena on yhteensovittaa vammaispalvelulaki ja kehitysvammalaki. Lailla on kytkös IMO-lakiin, asiakasmaksulakiin sekä sote-uudistukseen. Kaikkien näiden lakien on määrä tulla voimaan 1.1.2021. Laissa on keskiössä tarvelähtöisyys. Tarkoitus on päästä pois diagnoosilähtöisyydestä. Muita lähtökohtia ovat välttämättömien erityispalveluiden turvaaminen ja subjektiiviset oikeudet.

Keskustelussa tuotiin esiin muun muassa se, että lakiesityksessä toteutuu YK:n vammaissopimus ja lakiesitystä pidettiin hyvänä. Koettiin, että laki olisi tärkeää saada maaliin.

PÄÄTÖS:

VANE kävi keskustelun lakiehdotuksen sisällöstä ja valmistelusta.

12. VANEn yhteistyö rikoksentorjuntaneuvoston kanssa

Erikoissuunnittelija Saija Sambou esitteli asian. Oikeusministeriössä toimii rikoksentorjuntaneuvosto, joka on laatinut kansallisen rikoksentorjuntaohjelman ”Turvallisesti yhdessä” vuosille 2016—2020. Ohjelmalla on viisi tavoitetta ja se koostuu 29 toimenpiteestä. Ohjelman tavoitteena on muun muassa kehittää paikallista turvallisuutta ja asukkaiden osallistumismahdollisuuksia siihen. Rikoksentorjuntaneuvosto on ottanut yhteyttä VANEen yhteistyön ideoimiseksi, jotta myös vammaisten kuntalaisten turvallisuutta voitaisiin lisätä ja osallistaa vammaiset ihmiset paikalliseen rikoksentorjuntatyöhön. Kyselyn mukaan vain 10% kunnista ilmoitti kuulleensa vammaisneuvostoja rikosten ehkäisyssä.

Keskustelussa tuotiin esille, että turvallisuus on olennainen elementti ihmisen hyvinvoinnissa. Verkkorikollisuus ja lähisuhdeväkivalta ovat vakavia ongelmia myös vammaisille henkilöille.

PÄÄTÖS:

VANE kävi keskustelun yhteistyöstä ja antoi asian jatkovalmistelun kunnallisten vammaisneuvostojen työryhmälle.

13. Selkokielen käytön esittely ja selkokielistrategian valmistelun tilanne

Selkokeskuksen kehittämispäällikkö Leealaura Leskelä esitteli selkokielen käyttöä, Selkokeskuksen toimintaa ja luonnosvaiheessa olevan selkokielistrategian valmistelun tilannetta. Selkokielen tarve Suomessa kasvanut kovaa vauhtia. 650 000 ihmistä Suomessa ei saa selvää hyvästä yleiskielestä. Tätäkin useampi voisi hyötyä selkokielestä.

YK:n vammaissopimus huomioi selkokielen, ja sopimuksen ratifiointi on monissa maissa vahvistanut selkokielen roolia ja lisännyt sen käyttöä. Myös Suomessa selkokielisten aineistojen kysyntä on lisääntynyt. Myös VANEn toimintaohjelmassa kaikkien ministeriöiden vastuulla on viestinnän esteettömyyden ja saavutettavuuden edistäminen huomioiden myös selkokielen käyttäjät.

Keskustelussa tuotiin esille se, että on tärkeää huomioida selkokielen käyttäjät viestinnässä.

PÄÄTÖS:

VANE kävi keskustelun kuullun perusteella.

14. Kokouksen päättäminen

Puheenjohtaja päätti kokouksen klo 15.33.

Vammaisten henkilöiden oikeuksien neuvottelukunta

Eveliina Pöyhönen Merja Heikkonen

puheenjohtaja pääsihteeri